CELEX: 32022D0785
Language: mt
Date: 2022-05-17 00:00:00
Title: Deċiżjoni tal-Kummissjoni (UE) 2022/785 tas-17 ta’ Mejju 2022 li tapprova l-Pjan ta’ Prestazzjoni revedut tan-Network għat-tielet perjodu ta’ referenza tal-iskema ta’ prestazzjoni tal-Ajru Uniku Ewropew (2020-2024) (notifikata bid-dokument C(2022) 3022) (It-test bl-Ingliż biss huwa awtentiku)

19.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 140/12
               
            
         DEĊIŻJONI TAL-KUMMISSJONI (UE) 2022/785
         tas-17 ta’ Mejju 2022
         li tapprova l-Pjan ta’ Prestazzjoni revedut tan-Network għat-tielet perjodu ta’ referenza tal-iskema ta’ prestazzjoni tal-Ajru Uniku Ewropew (2020-2024)
         
            
               (notifikata bid-dokument C(2022) 3022)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament ta’ Implimentazzjoni tal-Kummissjoni (UE) 2019/317 tal-11 ta’ Frar 2019 li jistabbilixxi skema ta’ prestazzjoni u imposti fl-Ajru Uniku Ewropew u li jħassar ir-Regolamenti ta’ Implimentazzjoni (UE) Nru 390/2013 u (UE) Nru 391/2013 (1), u b’mod partikolari l-Artikolu 19(3) tiegħu,
         Billi:
         
                     (1)
                  
                  
                     Skont l-Artikolu 10(5) tar-Regolament ta’ Implimentazzjoni (UE) 2019/317, il-Maniġer tan-Network għandu jfassal il-Pjan ta’ Prestazzjoni tan-Network, li huwa soġġett għall-valutazzjoni mill-Kummissjoni skont l-Artikolu 19(2) ta’ dak ir-Regolament ta’ Implimentazzjoni.
                  
               
                     (2)
                  
                  
                     Il-Maniġer tan-Network inizjalment ippreżenta lill-Kummissjoni abbozz ta’ Pjan ta’ Prestazzjoni tan-Network għat-tielet perjodu ta’ referenza (“RP3”) fl-1 ta’ Ottubru 2019. Minħabba l-bidla fiċ-ċirkostanzi kkawżata mit-tifqigħa tal-pandemija tal-COVID-19, li seħħet wara l-preżentazzjoni tal-abbozz tal-Pjan ta’ Prestazzjoni tan-Network, il-Kummissjoni ma kkonkludietx il-valutazzjoni ta’ dak il-pjan. Il-miżuri eċċezzjonali għall-RP3 adottati mill-Kummissjoni b’rispons għall-pandemija tal-COVID-19, kif stabbiliti fir-Regolament ta’ Implimentazzjoni tal-Kummissjoni (UE) 2020/1627 (2), jirrikjedu li l-Maniġer tan-Network ifassal u jippreżenta lill-Kummissjoni, sal-1 ta’ Ottubru 2021, abbozz rivedut tal-Pjan ta’ Prestazzjoni tan-Network għall-RP3.
                  
               
                     (3)
                  
                  
                     F’konformità mal-Artikolu 19(1) tar-Regolament ta’ Implimentazzjoni (UE) 2019/317 u mal-Artikolu 3(5) tar-Regolament ta’ Implimentazzjoni (UE) 2020/1627, il-Maniġer tan-Network fassal abbozz rivedut tal-Pjan ta’ Prestazzjoni tan-Network għall-RP3 (3), li ġie approvat mill-Bord tat-Tmexxija tan-Network, stabbilit bir-Regolament ta’ Implimentazzjoni tal-Kummissjoni (UE) 2019/123 (4). Il-Maniġer tan-Network ippreżenta l-abbozz revedut tal-Pjan ta’ Prestazzjoni tan-Network lill-Kummissjoni fit-30 ta’ Settembru 2021.
                  
               
                     (4)
                  
                  
                     Skont l-Artikolu 19(2) tar-Regolament ta’ Implimentazzjoni (UE) 2019/317, il-Kummissjoni, megħjuna mill-Korp ta’ Analiżi tal-Prestazzjoni, ivvalutat l-abbozz rivedut tal-Pjan ta’ Prestazzjoni tan-Network skont il-kriterji stabbiliti fl-Anness V ta’ dak ir-Regolament. Dik il-valutazzjoni wriet li l-abbozz rivedut tal-Pjan ta’ Prestazzjoni tan-Network jissodisfa dawk il-kriterji.
                  
               
                     (5)
                  
                  
                     Għalhekk huwa xieraq li l-Kummissjoni tapprova l-verżjoni finali tal-Pjan ta’ Prestazzjoni tan-Network revedut għall-RP3, kif imfassla mill-Maniġer tan-Network u ppreżentata lill-Kummissjoni fit-30 ta’ Settembru 2021,
                  
               ADOTTAT DIN ID-DEĊIŻJONI:
         
            Artikolu 1
            Il-Pjan ta’ Prestazzjoni tan-Network revedut għat-tielet perjodu ta’ referenza tal-iskema ta’ prestazzjoni tal-Ajru Uniku Ewropew (2020-2024), ippreżentat mill-Maniġer tan-Network fit-30 ta’ Settembru 2021, huwa approvat.
         
         
            Artikolu 2
            Din id-Deċiżjoni hija indirizzata lill-Eurocontrol bħala l-Maniġer tan-Network (5).
         
         
            Magħmul fi Brussell, is-17 ta’ Mejju 2022.
            
               
                  Għall-Kummissjoni
               
               Adina VĂLEAN
               
                  Membru tal-Kummissjoni
               
            
         
         
            (1)  ĠU L 56, 25.2.2019, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2020/1627 tat-3 ta’ Novembru 2020 dwar miżuri eċċezzjonali għat-tielet perjodu ta’ referenza (2020-2024) tal-iskema ta’ prestazzjoni u imposti tal-ajru uniku Ewropew minħabba l-pandemija tal-COVID-19 (ĠU L 366, 4.11.2020, p. 7).
         
            (3)  Il-Pjan ta’ Prestazzjoni revedut tan-Network tal-Maniġer tan-Network għat-tielet perjodu ta’ referenza 2020-2024 tal-iskema ta’ prestazzjoni, ippubblikat fuq is-sit web tal-Ajru Uniku tal-UE (https://webgate.ec.europa.eu/eusinglesky/node_en).
         
            (4)  Ir-Regolament ta’ Implimentazzjoni tal-Kummissjoni (UE) 2019/123 tal-24 ta’ Jannar 2019 li jistabbilixxi regoli dettaljati għall-implimentazzjoni tal-funzjonijiet tan-network tal-ġestjoni tat-traffiku tal-ajru (ATM) u li jħassar ir-Regolament tal-Kummissjoni (UE) Nru 677/2011 (ĠU L 28, 31.1.2019, p. 1).
         
            (5)  Id-Deċiżjoni tal-Kummissjoni C(2019)3228 tas-6 ta’ Mejju 2019